PMIndiaData/PMIndiaSum huggingface dataset:
மகாத்மாவின் காப்புறுதியை நினைவு கூருங்கள்! -பிரதமர் வேண்டுகோள்

பிரதமர் நரேந்திர மோடி அவர்கள் 2015ஆம் ஆண்டிற்கான இந்திய ஆட்சிப் பணி பயிற்சியாளர்கள் 181பேருடன் இன்று கலந்துரையாடினார். முடிவுகளை எடுக்கும்போது, பரம ஏழைகளின் நலனையே எப்போது நினைவில் கொள்ள வேண்டும் என்ற மகாத்மா காந்தியின் காப்புறுதியை அவர்கள் நினைவு கூர வேண்டும் என்று பிரதமர் கேட்டுக் கொண்டார். இந்தப் பயிற்சியாளர்களில் பலரும் இந்திய ஆட்சிப் பணியில் சேருவதற்கு முன்பு தனியார் துறையில் பணியாற்றியுள்ளதை சுட்டிக் காட்டிய பிரதமர், இதற்கு முன்பு அவர்கள் செய்தது ‘வேலை’ என்றால், இனி அவர்கள் செய்யவிருப்பது ‘சேவை’ என்பதையும் சுட்டிக் காட்டினார். வடகிழக்குப் பகுதியின் முன்னேற்றம், அதனுடன் தொடர்பு கொள்வது ஆகியவற்றின் முக்கியத்துவத்தைச் சுட்டிக் காட்டிய பிரதமர், வடகிழக்குப் பகுதி வளர்ச்சி பெற்றதாக மாறியதெனில், நாடு முழுவதுமே முன்னேறிச் செல்ல முடியும் என்றும் குறிப்பிட்டார். பயிற்சியாளர்களின் ஒரு கேள்விக்குப் பதிலளிக்கையில், கடந்த 40 ஆண்டுகளுக்கும் மேலாக இந்தியாவின் பல்வேறு பகுதிகளுக்கும் தான் விரிவாகப் பயணம் செய்ததும், ஒரு மாநிலத்தின் முதல்வராகப் பணியாற்றியதும் ஆகிய அனுபவங்கள்தான் இன்று தனது பிரதமர் பணியை சிறப்பாக நிறைவேற்ற உதவி செய்கிறது என்றும் திரு. நரேந்திர மோடி குறிப்பிட்டார்.
இமாலய அடையாளத்துடன் மாநிலங்களுக்கான தொலைநோக்குப் பார்வை குறித்த பிரதமரின் 2001 வீடியோ

இமயமலை மாநிலங்களின் வளர்ச்சிக்கான உறுதிப்பாடு அப்படியே வலுவுடன் இருப்பதாக பிரதமர் திரு நரேந்திர மோடி கூறியுள்ளார். இமாலய அடையாளத்துடன் மாநிலங்களுக்கான பிரதமரின் தொலைநோக்குப் பார்வை குறித்த 2001 வீடியோவுக்கு பதில் அளித்து திரு மோடி வெளியிட்டிருக்கும் ட்விட்டர் செய்தி : “இதனைப் பகிர்ந்து கொண்ட உங்களுக்கு நன்றி. பல நினைவுகளை மீண்டும் கொண்டு வந்துள்ளது. உண்மையில், இதற்கான உறுதி அப்படியே உள்ளது!”.
நாடு முழுவதும் கொண்டாடப்படும் பல்வேறு விழாக்களையொட்டி மக்களுக்குப் பிரதமர் வாழ்த்துத் தெரிவித்துள்ளார்

நாடு முழுவதும் கொண்டாடப்படும் பல்வேறு விழாக்களையொட்டி மக்களுக்குப் பிரதமர் நரேந்திர மோடி வாழ்த்துத் தெரிவித்துள்ளார் . “இந்தியா முழுவதும் பல்வேறு விழாக்களை நாம் கொண்டாடுகிறோம் . பாரம்பரிய முறையிலான காலண்டர்படி புத்தாண்டையும் நாம் தொடங்குகிறோம். உகாதி, குடி படவா, நவ்ரே, சாஜிபு செராவ்பா ஆகியவற்றுக்கு வாழ்த்துக்கள். இந்தப் புனித விழாக்கள் நமது வாழ்க்கையில் நல்ல ஆரோக்கியத்தையும், மகிழ்ச்சியையும், வளத்தையும் கொண்டு வரட்டும். கொவிட்- 19 என்ற கொடிய நோயை எதிர்த்து நமது தேசம் போராடும் காலத்தில் இந்த விழாக்களை நாம் எதிர்நோக்குகிறோம். இந்த விழாக்கள் வழக்கமானதாக இருக்காது .ஆனால், நமது சூழ்நிலைகளை வெல்வதற்கான மன உறுதியை இவை வலுப்படுத்தும் . கொவிட் – 19க்கு எதிரான போராட்டத்தில் நாம் ஒருங்கிணைந்து பணியாற்றுவோம்” “மணிப்பூரின் எனது சகோதர சகோதரிகளுக்கு சாஜிபு செராவ்பா வாழ்த்துகள் ! ஒவ்வொருவரும் அமைதி மற்றும் வளத்துடன் ஆசீர்வதிக்கப்படட்டும். மக்களின் நல்ல ஆரோக்கியத்திற்கான சிறப்பு பிரார்த்தனைகள். நவ்ரே முபாரக்! இந்த விழா ஒவ்வொருவரின் வாழ்க்கையையும் நல்ல ஆரோக்கியம் மற்றும் மகிழ்ச்சியால் நிறைக்கட்டும். கொவிட் – 19க்கு எதிராக தேசம் எதிர்நோக்கியுள்ள முக்கியமான போரில் வெற்றி பெற நாம் அனைவரும் ஒன்றிணைய முன்வருவோம்” இவ்வாறு பிரதமர் கூறியுள்ளார்.
ஜி-20 உச்சி மாநாட்டின்போது பிரதமர் மோடியின் இருதரப்பு சந்திப்பு

துருக்கி நாட்டின் அன்டல்யாவில் நடந்துவரும் ஜி-20 உச்சி மாநாட்டின்போது பிரதமர் திரு. நரேந்திர மோடி, ஆஸ்திரேலிய பிரதமர் திரு. மால்கம் டர்ன்புல்-ஐ சந்தித்து பேசினார். இந்தியா ஆஸ்திரேலியா சிவில் அணுசக்தி ஒப்பந்தத்தின் அனைத்து செயல்முறைகளும் முடிவடைந்துவிட்டதாக இரு பிரதமர்களும் அறிவித்தனர். நிர்வாக பணிகள் உட்பட அனைத்து செயல்முறைகளும் முடிவடைந்த நிலையில் இந்தியா ஆஸ்திரேலியா சிவில் அணுசக்தி ஒப்பந்தம் விரைவில் நடைமுறைக்கு வரும். திரு. மால்கம் டர்ன்புலுக்கு நன்றி தெரிவித்த திரு. நரேந்திர மோடி இந்த அணுசக்தி ஒப்பந்தம் ஒரு மயில்கல்லாக அமையும் என்றும் நம்பிக்கையின் அடையாளமாக இருக்கும் என்று பிரதமர் கூறினார். ஐரோப்பிய கவுன்சில் தலைவர் திரு. டொனால்ட் டஸ்க் மற்றும் ஐரோப்பிய ஆணையத்தின் தலைவர் திரு. ஜீன் கிலாவ்ட் ஜுன்க்கர் ஆகியோரையும் பிரதமர் மோடி சந்தித்தார்.
குஜராத்தின் தரம்பூரில் ஶ்ரீமத் ராஜ்சந்திர மிஷனின் பல்வேறு திட்டங்களுக்கு அடிக்கல் நாட்டும் விழாவில் பிரதமர் ஆற்றிய உரையின் முக்கிய அம்சங்கள்

குஜராத் முதலமைச்சர் திரு பூபேந்திர பட்டேல் அவர்களே, திரு ராகேஷ் அவர்களே, நாடாளுமன்ற உறுப்பினர் சி.ஆர்.பாட்டீல் அவர்களே, பெரியோர்களே, தாய்மார்களே வணக்கம்! இந்த மருத்துவமனை திட்டங்கள் மகளிர் மற்றும் சமுதாயத்தின் பிற தேவையுள்ள பிரிவினருக்கு பெரும் சேவை அளிப்பதாக அமையும் வகையில் ஸ்ரீமத் ராஜ்சந்திரா மிஷன் அமைதியான முறையில் சேவையாற்றி வருகிறது. இந்த மிஷனுடன் எனக்கு நீண்டகால தொடர்பு உள்ளது. சுதந்திர தின அமிர்தப்பெருவிழாவைக் கொண்டாடும் வேளையில், தேவைப்படும் நேரத்தில் கடமையாற்றும் உணர்வும், இந்த அமைப்பின் நீண்டகால சேவையும் பாராட்டத்தக்கது. குஜராத்தின் சுகாதார சேவையில் பூஜ்ய குருதேவ் தலைமையில் ஸ்ரீமத் ராஜ்சந்திரா மிஷன் ஆற்றி வரும் பாராட்டுக்குரிய சேவைகள் போற்றத்தக்கது. புதிய மருத்துவமனை அமைக்கப்பட்டிருப்பதன் மூலம் ஏழைகளுக்கு சேவையாற்றும் இந்த மிஷனின் உறுதிப்பாடு மேலும் வலுவடைந்திருப்பதுடன், இந்த மருத்துவமனையும், ஆராய்ச்சி மையமும், அனைவருக்கும் குறைந்த செலவில் தரமான மருத்துவ சேவைகள் கிடைக்கச் செய்யும். சுதந்திர தின ‘அமிர்த காலத்தில்’ ஆரோக்கியமான இந்தியாவை உருவாக்குவது என்ற தொலைநோக்கு திட்டத்திற்கு இவை வலுசேர்க்கும். அத்துடன், சுகாதார சேவை துறையில் அனைவரும் முயற்சிப்போம் என்ற உணர்வுக்கும் இது வலுசேர்க்கும். இந்தியாவை அடிமைத்தனத்திலிருந்து மீட்க பாடுபட்ட அனைவரையும் நாடு நினைவு கூர்கிறது. ஸ்ரீமத் ராஜ்சந்திரா அது போன்ற ஒரு புனிதர். அவரது மகத்தான பங்களிப்பு நாட்டின் வரலாற்றில் ஒரு அங்கமாக இருக்கும். ஸ்ரீமத் ராஜ்சந்திரா மீதான மகாத்மா காந்தியின் ஈர்ப்பு அளவிட முடியாததாக இருந்தது. மகளிர், பழங்குடியினர், நலிந்த பிரிவினருக்கு அதிகாரமளிப்பதற்காக தங்களது வாழ்க்கையை அர்ப்பணித்தவர்கள் தான் நாட்டின் உணர்வை உயிரோட்டமாக வைத்துள்ளனர். தமது இளமைப் பருவத்திலிருந்தே பெண்களுக்கு அதிகாரமளிப்பது பற்றி பேசிவந்தவர் ஸ்ரீமத். சுதந்திரதின அமிர்தப் பெருவிழா காலகட்டத்தில், மகளிர் சக்தியை தேசத்தின் சக்தியாக வெளிக்கொணர வேண்டியது நம் அனைவரது கடமையாகும். சகோதரிகள் மற்றும் புதல்விகளின் முன்னேற்றத்தை தடுக்கக் கூடிய பிரச்சினைகளை அவர்கள் எதிர்கொள்வதில் உள்ள அனைத்து தடைகளையும் அகற்ற மத்திய அரசு முயற்சித்து வருகிறது. இந்தியா தற்போது பின்பற்றி வரும் சுகாதாரக் கொள்கை, நம்மைச் சுற்றியுள்ள அனைத்து உயிரினங்களின் சுகாதாரம் மீது கவனம் செலுத்துவதாக உள்ளது. மனிதர்களுக்கு மட்டுமின்றி விலங்குகளுக்கும் நாடு தழுவிய தடுப்பூசி இயக்கத்தை இந்தியா மேற்கொண்டு வருகிறது.
ஹம்பர்க் நகரில் பிரிக்ஸ் நாடுகளின் தலைவர்கள் சாதாரண முறையில் சந்திப்பு

ஜெர்மனியின் ஹம்பர்க் நகரில் நடைபெற்ற ஜி20 மாநாட்டின் இடையே, பிரிக்ஸ் அமைப்பில் உள்ள 5 நாடுகளின் தலைவர்கள் சாதாரண முறையில் சந்தித்துப் பேசினர். சீனாவின் ஜியாமென் நகரில் செப்டம்பர் மாதத்தில் நடைபெற உள்ள 9-வது பிரிக்ஸ் மாநாட்டின் முன்னோட்டமாக இந்தக் கூட்டம் நடைபெற்றது. பிரிக்ஸ் நாடுகளின் தலைவர்களை வரவேற்பதை ஆவலுடன் எதிர்நோக்கியுள்ளதாக சீன அதிபர் ஜி தெரிவித்தார். ஜியாமென் நகரில் நடைபெற உள்ள பிரிக்ஸ் மாநாட்டிற்கான ஏற்பாடுகள் மற்றும் அதில் முக்கியத்துவம் அளிக்க வேண்டிய விவகாரங்கள் குறித்து தலைவர்கள் ஆலோசனை நடத்தினர். பிரதமர் திரு.நரேந்திர மோடி பேசும்போது, பிரிக்ஸ் அமைப்பு வலுவான குரலில் ஒலித்து வருவதாக குறிப்பிட்டார். தீவிரவாத ஒழிப்பு நடவடிக்கைகள் மற்றும் சர்வதேசப் பொருளாதாரத்துக்கு தலைமையாக இருப்பதை வெளிப்படுத்த வேண்டியது அவசியம் என்று வலியுறுத்தினார். தீவிரவாதத்துக்கு நிதியளிப்பது, தீவிரவாத அமைப்புகளின் கிளைகள், புகலிடங்கள், தீவிரவாதிகளை ஆதரிப்பவர்கள் மற்றும் ஊக்குவிப்பவர்களுக்கு ஜி20 அமைப்பு, ஒருங்கிணைந்து எதிர்ப்பு தெரிவிக்க வேண்டும் என்று பிரதமர் வலியுறுத்தினார். அண்மையில் அறிமுகப்படுத்தப்பட்ட ஜிஎஸ்டி உள்ளிட்ட இந்தியாவில் மேற்கொள்ளப்பட்டுவரும் சீர்திருத்தங்களைக் குறிப்பிட்ட பிரதமர், சர்வதேசப் பொருளாதாரத்தை நிலையாக மீட்டெடுப்பதற்கு ஒன்றாக இணைந்து பணியாற்ற வேண்டியது அவசியம் என்று தெரிவித்தார். தற்காப்பு நடவடிக்கைகள், குறிப்பாக வர்த்தகம் செய்தல், அறிவுப்புலமை மற்றும் தொழில் நிபுணர்கள் நகர்வு ஆகிய விவகாரங்களில் நாடுகள் தற்காப்பு நடவடிக்கைகளில் ஈடுபடுவதற்கு எதிராக ஒருங்கிணைந்து குரல் கொடுக்க வேண்டும் என்று அவர் வலியுறுத்தினார். பாரீஸ் உடன்பாட்டை முழுமையாகவும், உணர்வுப்பூர்வமாகவும் செயல்படுத்துவதில் இந்தியா உறுதியாக இருப்பதாக அவர் தெரிவித்தார். மேலும், வானிலை மாற்றத்தை எதிர்கொள்வதில், இதனை சர்வதேச அளவில் அமல்படுத்த வேண்டியது அவசியம் என்று பிரதமர் விவரித்தார். பிரிக்ஸ் தர மதிப்பீட்டு அமைப்பை உருவாக்குவதற்கான நடவடிக்கைகளை விரைவுபடுத்த வேண்டும் என்று கேட்டுக் கொண்டார். ஆப்பிரிக்காவின் வளர்ச்சிக்காக ஒத்துழைப்புடன் செயல்படுவதற்கு முன்னுரிமை அளிக்க வேண்டும் என்று அவர் தெரிவித்தார். நாடுகளுக்கு இடையே மக்கள் பரிமாற்றங்கள் மிகப்பெரும் அளவில் இருக்க வேண்டும் என்று பிரதமர் அழைப்பு விடுத்தார். அதிபர் ஜி தலைமையில் பிரிக்ஸ் அமைப்பின் செயல்பாடுகளுக்கு பிரதமர் வரவேற்புத் தெரிவித்தார். மேலும், ஜியாமென் நகரில் நடைபெற உள்ள பிரிக்ஸ் மாநாடு சிறப்பாக அமைவதற்கு வாழ்த்துகளைத் தெரிவித்துக் கொண்டார். பிரதமரின் கருத்தைத் தொடர்ந்து உடனடியாக கூட்டத்தை முடித்துவைத்த அதிபர் ஜி, தீவிரவாதத்துக்கு எதிரான இந்தியாவின் வலிமையான உறுதிப்பாட்டுக்கு வரவேற்பு தெரிவித்தார். இந்தியாவின் தலைமையின் கீழும், 2016-ம் ஆண்டில் கோவா-வில் நடைபெற்ற மாநாட்டில் எடுக்கப்பட்ட முடிவுகளின் படியும், பிரிக்ஸ் அமைப்பு அறிமுகப்படுத்தப்பட்டதை வரவேற்றார். பொருளாதார மற்றும் சமூக வளர்ச்சியில் இந்தியாவின் வெற்றிக்கு அவர் பாராட்டு தெரிவித்தார். மேலும், மிகப்பெரிய வெற்றிகளை இந்தியா பெறவும் வாழ்த்துகளைத் தெரிவித்தார்.
பீகார் சட்டப்பேரவை நூற்றாண்டு நிறைவு விழா நிகழ்ச்சியில் பிரதமர் உரையாற்றினார்

பாட்னாவில் இன்று நடைபெற்ற பீகார் சட்டப்பேரவை நூற்றாண்டு நிறைவு விழா நிகழ்ச்சியில் பிரதமர் திரு.நரேந்திர மோடி உரையாற்றினார். அப்போது, பீகார் சட்டப்பேரவை நூற்றாண்டு நினைவாக வைக்கப்பட்டுள்ள சதாப்தி ஸ்ம்ருதி தூணை பிரதமர் திறந்து வைத்தார். பீகார் சட்டப்பேரவை அருங்காட்சியகத்துக்கும் அவர் அடிக்கல் நாட்டினார். அருங்காட்சியகத்தில் உள்ள பல்வேறு காட்சியகங்கள், பீகார் ஜனநாயகத்தின் பண்டைய வரலாற்றையும், தற்போது ஜனநாயகம் அடைந்துள்ள வளர்ச்சியையும் எடுத்துக்காட்டுகின்றன. இங்கு 250 பேர் அமரக் கூடிய மாநாட்டு அரங்கு உள்ளது. பீகார் சட்டப்பேரவையின் விருந்தினர் மாளிகைக்கும் பிரதமர் அடிக்கல் நாட்டினார். பீகார் ஆளுநர் திரு. பாஹு சவுஹான், முதல்வர் திரு. நிதிஷ் குமார் உள்ளிட்டோர் இந்த நிகழ்ச்சியில் கலந்து கொண்டனர். நிகழ்ச்சியில் உரையாற்றிய பிரதமர், பீகாரை அதிகம் நேசிப்பவர்களுக்கு, அதேஅளவு அன்பை திரும்ப செலுத்துவது பீகாரின் இயல்பு என்று தெரிவித்தார். “பீகார் சட்டப்பேரவைக்கு சென்ற நாட்டின் முதல் பிரதமர் என்ற பெருமையை நான் இன்று பெற்றுள்ளேன். இந்த அன்புக்காக பீகார் மக்களுக்கு நான் தலை வணங்குகிறேன்” என்று பிரதமர் கூறினார். நுற்றாண்டு நினைவு தூண், பீகார் மக்களின் எண்ணற்ற ஆசைகளை வெளிப்படுத்தும் என்றும் அவர் கூறினார். பீகார் சட்டப்பேரவையின் புகழ்மிக்க வரலாறுகளை நினைவுகூர்ந்த பிரதமர், இந்த பேரவையில், தொடர்ச்சியாக மிகப்பெரிய மற்றும் துணிச்சலான பல்வேறு முடிவுகள் எடுக்கப்பட்டுள்ளன என்று தெரிவித்தார். சுதந்திரம் பெறுவதற்கு முன், ஆளுநர் சத்யேந்திர பிரசன்ன சின்ஹா, உள்நாட்டு தொழில்களை ஊக்குவிக்கவும், சுதேசியை ஏற்று கொள்ளவும் இந்த பேரவையில் அழைப்பு விடுத்தார். சுதந்திரம் அடைந்தப் பிறகு, ஜமீன்தாரி முறை ஒழிப்பு சட்டம் இந்த பேரவையில் நிறைவேற்றப்பட்டது. இந்த பாரம்பரியத்தின் தொடர்ச்சியாக, நிதிஷ்குமார் அரசு, பீகார் பஞ்சாயத்து ராஜ் உள்ளிட்ட சட்டங்களை நிறைவேற்றியது. பஞ்சாயத்துகளில் மகளிருக்கு 50% இடஒதுக்கீடு வழங்கிய முதல் மாநிலமாக பீகாரை உருவாகியுள்ளதையும் அவர் நினைவுகூர்ந்தார். “சமூகத்தில் ஜனநாயகத்தின் சமமான பங்களிப்பு மற்றும் சம உரிமைகள் எவ்வாறு கடைப்பிடிக்கப்படுகின்றன என்பதற்கு இந்த பேரவை ஒரு எடுத்துக்காட்டு” என்றும் பிரதமர் குறிப்பிட்டார்.
பூட்டான் நாடாளுமன்ற உயர் நிலை குழு பிரதமருடன் சந்திப்பு

பூட்டான் தேசிய சபை தலைவர் ஜிக்மே சங்க்போ மற்றும் பூட்டான் தேசிய குழுவின் தலைவர் டாக்டர் சோனம் கிங்கா தலைமையிலான பூட்டான் நாடாளுமன்ற உறுபினர்கள் குழு பிரதமர் திரு நரேந்திர மோடியை இன்று சந்தித்தனர். மறைந்த முன்னாள் குடியரசு தலைவர் டாக்டர் ஏ. பி. ஜே. அப்துல் கலாம் மறைவிற்கு, பூட்டான் அரசு மற்றும் மக்கள் சார்பாக தமது ஆழ்ந்த இரங்கலை தெரிவித்து கொள்வதாக திரு ஜிக்மே சங்க்போ பிரதமர் திரு நரேந்திர மோடியிடம் கூறினார். பூட்டான் நாடாளுமன்ற உயர் நிலை குழுவை வரவேற்ற பிரதமர் திரு நரேந்திர மோடி, இந்தியா- பூட்டான் இடையே அரசியல் ரீதியிலான ஆதரவிற்கு இது வழி வகுத்து உள்ளது. பூட்டான் நாட்டின் மக்களாட்சி சிறப்பாக செயல்பட வழி வகுக்க டிரக் கியல்போஸ் (Druk Gyalpos) தொடர்ந்த தொலைநோக்கு பார்வையை பாராட்டுவதாக பிரதமர் தெரிவித்தார். மக்களாட்சியின் மாண்பை உலகுக்கு தெரிவிப்பதில் பூட்டான் நாடு ஒரு உதாரணமாக திகழ்கிறது என்றார். கடந்த 2014ஆம் ஆண்டு பூட்டான் நாட்டிற்கு பயணம் மேற்கொண்டதை சுட்டிக்காட்டிய பிரதமர் நரேந்திர மோடி தான் பதவியேற்றவுடன் பிரதமராக வெளிநாட்டுக்கு பயணம் மேற்கொண்ட முதல் நாடு பூட்டான் நாடு என்பதை அப்போது நினைவு கூர்ந்தார். இதைத் தொடர்ந்து நீர்மின் திட்டம் உட்பட பல திட்டங்களில் இரு நாடுகளுக்கிடையே உள்ள உறவு திருப்திகரமாக இருப்பதாக பிரதமர் தெரிவித்தார். பூட்டான் நாட்டின் வளர்ச்சிக்கு இந்தியா தொடர்ந்து ஒரு நட்பு நாடாக நீடிக்கும் என்றும் பிரதமர் உறுதியளித்தார்.
குரு கிரந்த் சாஹிப்பின் திறப்பு நிகழ்ச்சிக்கு பிரதமர்  நாட்டு மக்களுக்கு வாழ்த்து

பிரதமர் திரு நரேந்திர மோடி, குரு கிரந்த் சாஹிப்பின் முதல் திறப்பு நாளான பர்காஷ் புரப் திருநாளை முன்னிட்டு நாட்டு மக்களுக்கு வாழ்த்துத் தெரிவித்துள்ளார். “குரு கிரந்த் சாஹிப் புனித நூலானது, சேவை, இரக்கம் மற்றும் நல்லிணக்கத்தை நமக்கு கற்றுக்கொடுக்கிறது. இந்த போதனைகள், நேர்மையான, சமத்துவ சமுதாயத்திற்கான அடித்தளத்தை அமைத்துக் கொடுக்கின்றன. அநீதிக்கு ஒருபோதும் தலைவணங்கக் கூடாது என்பதையும் நமக்கு கற்றுத்தருக்கின்றன. குரு கிரந்த் சாஹிப்பின் முதல் திறப்பு நாளான இந்தத் திருநாளில் அனைவருக்கும் நல்வாழ்த்துகள். குரு கிரந்த் சாஹிப் புனித நூலானது, தனது உயரிய போதனைகளால் மொத்த உலகத்திற்கும் ஒளியேற்றுகிறது. இப்புனித நூலின் போதனைகளால் ஊக்கமடைந்த சீக்கிய மக்கள், உலககெங்கும் பல்வேறு தளங்களில் தமது முன்னோடிப் சேவைகளை செய்து வருகின்றனர். அவர்களது துணிச்சலும், அன்பும் மிகச் சிறப்பானவை. குரு கிரந்த் சாஹிப் புனித நூலானது என்றும் மனித குலத்தைத் தொடர்ந்து வழிநடத்தட்டும்” என்று பிரதமர் கூறியுள்ளார்.
மத்திய பட்டியலில் உள்ள இதர பிற்படுத்தப்பட்ட வகுப்பினருக்குள் துணை வகைமை குறித்த பிரச்சனையை ஆய்வு செய்வதற்கு அரசியல் சட்டத்தின் 340-வது பிரிவின் கீழ் அமைக்கப்பட்ட ஆணையத்தின் பதவிக்காலத்தை நீடிக்க மத்திய அமைச்சரவை ஒப்புதல் அளித்துள்ளது

மத்திய பட்டியலில் உள்ள இதர பிற்படுத்தப்பட்ட வகுப்பினருக்குள் துணை வகைமை குறித்த பிரச்சனையை ஆய்வு செய்வதற்கு அரசியல் சட்டத்தின் 340-வது பிரிவின் கீழ் அமைக்கப்பட்ட ஆணையத்தின் பதவிக்காலத்தை 6 மாதங்களுக்கு அதாவது 31.07.2020 வரை நீடிக்க பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. இந்த ஆணையத்தின் தற்போதுள்ள விசாரணை வரம்புகளில் கூடுதலாக கீழ்க்காணும் விசாரணை வரம்பை சேர்க்கவும் அமைச்சரவை ஒப்புதல் அளித்துள்ளது. “iv. இதர பிற்படுத்தப்பட்ட வகுப்பினரின் மத்திய பட்டியலில் உள்ள புதிய இணைப்புகளை ஆய்வு செய்வது மற்றும் திரும்ப இடம் பெறுதல், தெளிவின்மை, குறைபாடுகள், எழுத்து அல்லது படியெடுத்தலில் தவறுகள் இருந்தால் திருத்துவதற்குப் பரிந்துரைப்பது”. பயன்: சமூக ரீதியாகவும், பொருளாதார ரீதியாகவும் பிற்படுத்தப்பட்ட வகுப்பினராக மத்தியப் பட்டியலில் சேர்க்கப்பட்டு ஆனால் இதர பிற்படுத்தப்பட்ட வகுப்பினருக்கான தற்போதுள்ள இடஒதுக்கீட்டின்படி மத்திய அரசுப் பணிகளிலும், மத்திய அரசின் கல்வி நிறுவனங்களின் சேர்க்கையிலும் பயன்பெற இயலாதவர்கள் இதன் மூலம் பயன் பெறுவார்கள். பின்னணி: அரசியல் சட்டத்தின் 340-வது பிரிவின்படி குடியரசுத் தலைவர் ஒப்புதல் பெறப்பட்டு இந்த ஆணையம் 2017 அக்டோபர் 2 அன்று அமைக்கப்பட்டது. ஓய்வு பெற்ற நீதிபதி திருமதி. ஜி.ரோகிணி தலைமையிலான இந்த ஆணையம் 2017 அக்டோபர் 11 முதல் செயல்பாட்டுக்கு வந்தது. இதர பிற்படுத்தப்பட்ட வகுப்பினரின் துணை வகைமைகளைக் கொண்டுள்ள அனைத்து மாநிலங்கள், யூனியன் பிரதேசங்கள், மாநில பிற்படுத்தப்பட்டோர் நல ஆணையங்கள் ஆகியவற்றுடன் இது ஆலோசனை நடத்தியுள்ளது. இதர பிற்படுத்தப்பட்ட வகுப்பினருக்கான தற்போதைய மத்திய பட்டியலில் காணப்படும் திரும்ப இடம் பெறுதல், தெளிவின்மை, குறைபாடுகள், எழுத்து அல்லது படியெடுத்தலில் தவறுகள் போன்றவற்றை சரி செய்ய வேண்டிய அவசியம் இருப்பதால் தனது அறிக்கையை சமர்ப்பிக்க மேலும் கால அவகாசம் தேவை என ஆணையம் கருதியது. எனவே தனது பதவிக்காலத்தை 6 மாதத்திற்கு நீடிக்கவும், தற்போதுள்ள விசாரணை வரம்பை கூடுதலாக்கவும் கோரியது.
பஞ்சாப் முதலமைச்சராக கேப்டன் அமரீந்தர் சிங்  பதவியேற்பு – பிரதமர் வாழ்த்து

பஞ்சாப் முதலமைச்சராக கேப்டன் அமரீந்தர் சிங் பதவியேற்றதைத் தொடர்ந்து பிரதமர் திரு. நரேந்திர மோடி அவருக்கு வாழ்த்து தெரிவித்துள்ளார். முதலமைச்சராக பதவியேற்றதற்கு கேப்டன் அமரீந்தர் சிங்குக்கு எனது வாழ்த்துக்கள். பஞ்சாப் மாநில வளர்ச்சிக்காக நீங்கள் செயல்பட எனது வாழ்த்துகள் என்று பிரதமர் தனது வாழ்த்துச் செய்தியில் கூறியுள்ளார்.
சர்வதேச அமைதிக்கான கார்னே அறக்கட்டளையின் பிரதிநிதிகள் பிரதமருடன் சந்திப்பு.

சர்வதேச அமைதிக்கான கார்னே அமைப்பின் தலைவர் திரு.வில்லியம் பர்ன்ஸ் தலைமையிலான பிரதிநிதிகள் குழு இன்று பிரதமர் திரு.நரேந்திர மோடியை சந்தித்து பேசினர். அப்போது, கார்னே அமைப்பின் கிளையை இந்தியாவில் அமைப்பதற்கான முயற்சியை பிரதமர் மோடி வரவேற்றார். இந்த முயற்சியானது, பாரம்பரிய ஜனநாயகத்தையும், நாட்டில் வழங்கப்பட்டுள்ள எண்ண சுதந்திரத்தையும் பிரதிபலிக்கும் வகையில் இருக்கும் என பிரதமர் மோடி தெரிவித்தார். மேலும், இந்த மையமானது இந்தியாவில் குறிப்பாக இளைஞர்கள் மத்தியில் கலைத்துறையில் சுதந்திரமான ஆராய்ச்சிகள் மேற்கொள்ளும் சூழலை உருவாக்கும் என்றும் பிரதமர் மோடி நம்பிக்கை தெரிவித்தார். இதுதவிர, இந்தியா, அமெரிக்கா மற்றும் பிற நாடுகள் இடையேயான முக்கிய கூட்டாளித்துவத்தை வலுப்படுத்தும் என்றும் பிரதமர் மோடி கூறினார். •••••
கொவிட்-19 பெரும்பரவல் குறித்து பிரதமர் இன்று நாட்டு மக்களுக்கு உரை

பிரதமர் திரு. நரேந்திர மோடி இன்று 24 மார்ச் 2020 இரவு 8 மணிக்கு கொவிட்-19 பெருந்தொற்றின் தாக்கம் பற்றிய முக்கிய தகவல்கள் குறித்து நாட்டு மக்களுக்கு உரையாற்ற உள்ளார். பிரதமர் தனது ட்விட்டர் பதிவில், “இன்று 24 மார்ச் 2020 இரவு 8 மணிக்கு கொவிட்-19 பெருந்தொற்றின் தாக்கம் பற்றிய முக்கிய தகவல்கள் குறித்து நாட்டு மக்களுக்கு உரையாற்ற உள்ளேன்” என்று தெரிவித்துள்ளார்.
தில்லியில் நடைபெற்ற ‘தொழில்முனைவோர் இந்தியா’ நிகழ்ச்சியில் பிரதமரின் உரை

எனது அமைச்சரவை நண்பர்களான திரு நாராயண் ராணே, திரு பானு பிரதாப் சிங் அவர்களே, அமைச்சரவை உறுப்பினர்களே, மாநிலங்களைச் சேர்ந்த அமைச்சர்களே, குறு, சிறு மற்றும் நடுத்தர தொழில் துறையுடன் சம்பந்தப்பட்ட தொழில்முனைவு சகோதர, சகோதரிகளே! குறு, சிறு மற்றும் நடுத்தர தொழில் நிறுவனங்களின் உதவியுடன் மட்டுமே ‘தற்சார்பு இந்தியா திட்டம்' வெற்றி அடையும் என்றும், இந்தியா வளர்ச்சி பெறும் என்றும் தெரிவித்துக் கொள்ள விரும்புகிறேன். 21-ஆம் நூற்றாண்டில் இந்தியா அடையவிருக்கும் உச்சத்தில் உங்களது பங்கு மிக முக்கியமானதாக இருக்கும். இந்தியாவின் ஏற்றுமதிகளை அதிகரிக்கவும், நமது பொருட்கள் புதிய சந்தைகளை சென்றடையவும், உங்களது திறமையையும் இந்தத் துறையில் உள்ள எல்லையற்ற சாத்தியக் கூறுகளையும் கருத்தில் கொண்டு நமது அரசு முடிவுகளை எடுத்து வருவதுடன் புதிய கொள்கைகளையும் உருவாக்குகிறது. நம் நாட்டின் ஒவ்வொரு பகுதியில் இருக்கும் ஒவ்வொரு மாவட்டத்தைச் சேர்ந்த தனித்துவம் வாய்ந்த உள்ளூர் பொருட்கள் சர்வதேச சந்தையைச் சென்றடைய நாம் உறுதி மேற்கொண்டுள்ளோம். வெளிநாடுகளின் மீதான இந்தியாவின் சார்பைக் குறைப்பதற்காக இந்தியாவில் தயாரிக்கப்பட்ட பொருட்களுக்கு உள்ளூரில் மதிப்பு சங்கிலியை உருவாக்க நாங்கள் முயற்சித்து வருகிறோம். எனவே, குறு, சிறு மற்றும் நடுத்தர தொழில் துறையை விரிவுபடுத்த முன் எப்போதும் இல்லாத வகையில் அதிக முக்கியத்துவம் அளிக்கப்படுகிறது. அந்த வகையில் இன்று ஏராளமான புதிய திட்டங்கள் அறிமுகப்படுத்தப்பட்டுள்ளன. நண்பர்களே, இந்தியாவின் வளர்ச்சியில் குறு, சிறு மற்றும் நடுத்தர தொழில் நிறுவனங்கள் பிரம்மாண்டமான தூணாக விளங்குகின்றன. இந்திய பொருளாதாரத்திற்கு மூன்றில் ஒரு பங்கு இந்த துறையின் மூலம் கிடைக்கிறது. இந்தத் துறையில் கோடிக்கணக்கான மக்கள் ஊரகப் பகுதிகளைச் சேர்ந்தவர்கள் என்பதால் குறு, சிறு மற்றும் நடுத்தர தொழில் துறைக்கு அரசு முன்னுரிமை வழங்குகிறது. இன்று, இந்தியாவின் பொருளாதார வளர்ச்சியின் வேகத்தைக் கண்டு ஒட்டு மொத்த உலகமும் ஆச்சரியப்படுகின்றன, இதில் நமது குறு, சிறு மற்றும் நடுத்தர தொழில்துறைக்கு மிகப்பெரும் பங்கு உண்டு. இந்தத் துறையை வலுப்படுத்துவதற்காக கடந்த எட்டு ஆண்டுகளில் இத்துறைக்கான நிதி ஒதுக்கீடை நமது அரசு 650% உயர்த்தியுள்ளது. இந்த நிகழ்ச்சியின் மூலம் எனது நண்பர்களை கௌரவிக்கும் வாய்ப்பு எனக்கு வழங்கப்பட்டது மகிழ்ச்சி அளிக்கிறது. இவர்களைப் போல பிறரும் தங்களைத் தயார் படுத்திக்கொண்டு அடுத்த முறை உங்களையும் கௌரவிக்கும் வாய்ப்பைப் பெற விரும்புகிறேன். உங்கள் அனைவருக்கும் நல்வாழ்த்துகள். மிக்க நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
முதலாம் உலகப் போரில் பங்கேற்று போரிட்ட இந்திய வீரர்களுக்கு பிரதமர் அஞ்சலி

முதலாம் உலகப் போரில் பங்கேற்று போரிட்ட இந்திய வீரர்களுக்கு பிரதமர் திரு. நரேந்திர மோடி அஞ்சலி செலுத்தியுள்ளார். “கொடூரமான முதல் உலகப்போர் நிறைவடைந்து இன்றுடன் நூறு ஆண்டுகள் ஆகும் வேளையில், உலக அமைதியில் இந்தியாவின் உறுதிப்பாட்டை மீண்டும் வலியுறுத்துவதுடன், போரால் ஏற்படக்கூடிய உயிரிழப்புகள் மற்றும் பேரழிவுகள் மீண்டும் நிகழாதவாறு, நல்லிணக்கம் மற்றும் சகோதரத்துவ சூழலை மேம்படுத்தவும் உறுதியேற்போம். முதல் உலகப் போரில் பங்கு பெற்று போரிட்ட துணிச்சல்மிக்க வீரர்களை இந்தியா நினைவுகூறுகிறது. இந்தப் போரில் இந்தியா நேரடியாக பங்கேற்காவிட்டாலும், அமைதிக்காக இந்திய வீரர்கள் உலகெங்கிலும் இந்தப் போரில் பங்கு பெற்றனர். ஃபிரான்சில் உள்ள நியூவ் சேப்பல் நினைவிடத்திலும், முதல் உலகப் போரில் இந்தியா பங்கு பெற்ற இடமான இஸ்ரேலின் ஹைஃபாவில் உள்ள நினைவிடத்திலும் அஞ்சலி செலுத்தும் வாய்ப்பை நான் பெற்றேன். இஸ்ரேல் பிரதமர் திரு. பெஞ்சமின் நெதன்யாஹூ இந்தியா வந்த போது, தீன்மூர்த்தி – ஹைஃபா சதுக்கத்தில் நாங்கள் அஞ்சலி செலுத்தினோம்” என்றும் பிரதமர் தெரிவித்துள்ளார்.
“தி பேர்ட்ஸ் ஆப் பன்னி கிராஸ்லாண்ட்”  நூல் – பிரதமர் வெளியிட்டார்

“தி பேர்ட்ஸ் ஆப் பன்னி கிராஸ்லாண்ட்” புத்தகத்தை பிரதமர் திரு நரேந்திர மோடி புதுதில்லியில் இன்று வெளியிட்டார். பாலைவனம் சூழலியல் குஜராத் நிறுவனத்தின் அறிவியலாளர்கள் தொகுத்த இந்த நூலை பிரதமரிடம் வழங்கினர். குஜராத்தின் கட்ச் – பகுதியில் உள்ள பன்னி பகுதியில் காணப்படும் 250 வகையான பறவைகள் குறித்த ஆய்வு தொடர்பான அறிக்கைகளை இப் புத்தகத்தில் வெளியிடப்பட்டுள்ளது. புஜ்ஜில் உள்ள பாலைவனம் சூழலியல் குஜராத் நிறுவனம் கடந்த 15 ஆண்டுகளாக ரான் ஆப் கட்ச்சின் தாவரங்கள், பறவைகள் மற்றும் கடல்சார் உயிரினங்கள் குறித்து ஆய்வு செய்து வருகின்றது.
பிரதமர் திரு. நரேந்திர மோடி – வியட்நாம் பிரதமர் திரு.குயென் க்சுவான் ஃபுக்  காணொலி உச்சிமாநாடு

பிரதமர் திரு நரேந்திர மோடி, வியட்நாம் பிரதமர் மேதகு திரு.குயென்க்சுவான் ஃபுக் – உடன் காணொலி உச்சி மாநாட்டில் 2020 டிசம்பர் 21 அன்று கலந்துகொள்வார். இருதரப்பு பிராந்திய மற்றும் உலகளாவிய விஷயங்கள் குறித்து இந்த உச்சி மாநாட்டில் இரு தலைவர்களும் கருத்துக்களைப் பரிமாறிக் கொள்வதுடன், இந்தியா – வியட்நாம் இடையேயான உறவை எதிர்காலத்தில் முழுமையான கேந்திர ரீதியான கூட்டணி அளவிற்கு மேம்படுத்துவது தொடர்பாக ஆலோசனைகளை வழங்குவார்கள். 2020ஆம் ஆண்டு இரு நாடுகளும் உயர்மட்டப் பரிமாற்றங்களைத் தொடர்ந்து மேற்கொண்டன. வியட்நாம் நாட்டின் குடியரசுத் துணைத் தலைவர் மேதகு திருமிகு. டேன் தி காக் தின்ஹ் கடந்த 2020 பிப்ரவரி மாதம் அரசு முறைப் பயணமாக இந்தியா வந்தார். இருநாட்டுப் பிரதமர்களும் கடந்த ஏப்ரல் 13ஆம் தேதி கோவிட்-19 பெருந்தொற்றால் இரு நாடுகளிலும் நிலவும் சூழல் குறித்து தொலைபேசி வாயிலாக உரையாடினார்கள். இரு நாட்டு வெளியுறவு அமைச்சர்கள் தலைமையில் 17-ஆவது இணை ஆணையக் கூட்டம் காணொலி வாயிலாகக் கடந்த ஆகஸ்ட் 25-ஆம் தேதி நடைபெற்றது. கடந்த நவம்பர் 27-ஆம் தேதி பாதுகாப்பு அமைச்சர், வியட்நாம் நாட்டின் பாதுகாப்பு அமைச்சருடன் காணொலி வாயிலான கூட்டத்தில் பங்கு பெற்றார்.
திருமதி. டோரிஸ் பிரான்சிஸ் சிகிச்சைக்கு பிரதமர் தேசிய நிவாரண நிதியில் இருந்து ரூ. 3 லட்சம் – பிரதமர் ஒப்புதல்

திருமதி. டோரிஸ் பிரான்சிஸ் அவர்களின் சிகிச்சைக்கான பிரதமர் தேசிய நிவாரண நிதியில் இருந்து ரூ. 3 லட்சம் அளிக்க பிரதமர் திரு. நரேந்திர மோடி நேற்று ஒப்புதல் அளித்துள்ளார். திருமதி. டோரிஸ் பிரான்சிஸ் ஆற்றிய சேவைகள் குறித்தும் அவர் புற்றுநோயினால் பாதிக்கப்பட்ட செய்தியையும் பிரதமர் அலுவலகத்தின் கவனத்திற்கு கொண்டு வரப்பட்டது. இதையடுத்து அவருக்கு உதவ பிரதமர் முன்வந்தார். திருமதி. டோரிஸ் பிரான்சிஸ் புது தில்லி எய்ம்ஸ் மருத்துவமனையில் சிகிச்சை பெற்று வருகிறார். இவருக்கு தேவையான சிகிச்சைகளை சிறந்த முறையில் அளிக்குமாறு மருத்துவர்கள் கேட்டுக்கொள்ளப்பட்டனர். அவருக்கு அளிக்கப்பட்ட இந்த நிதி உதவி குறித்து மருத்துவமனைக்கும் அவரது குடும்பத்தினருக்கும் தெரிவிக்கப்பட்டது. காசியாபாத்தில் வசித்து வரும் திருமதி. டோரிஸ் பிரான்சிஸ், தன்னார்வத்தோடு மிகவும் பரபரப்பான தேசிய நெடுஞ்சாலையில் ஏற்படும் போக்குவரத்து நெரிசலை சீர்செய்யும் பணியில் தன்னார்வ தொண்டாற்றுவதில் பிரபலமானவர்.
தியாகிகள் தினத்தையொட்டி கொல்கத்தாவின் விக்டோரியா நினைவு அரங்கில் புரட்சிகர இந்தியா கலைக்கூடத்தைப் பிரதமர் தொடங்கிவைக்கிறார்

தியாகிகள் தினத்தையொட்டி கொல்கத்தாவின் விக்டோரியா நினைவு அரங்கில் புரட்சிகர இந்தியா கலைக்கூடத்தைப் பிரதமர் திரு.நரேந்திர மோடி மார்ச் 23 அன்று மாலை 6 மணிக்கு காணொலி காட்சி மூலம் தொடங்கிவைக்கிறார். இந்த நிகழ்வின் போது திரண்டிருப்போரிடையே பிரதமர் உரையாற்ற உள்ளார். விடுதலைப் போராட்டத்தில் புரட்சியாளர்களின் பங்களிப்பையும், பிரிட்டிஷ் காலனி ஆட்சிக்கு எதிரான அவர்களின் ஆயுதம் தாங்கிய எதிர்ப்பையும் இந்தக் கலைக்கூடம் சித்தரிக்கிறது. விடுதலை இயக்கத்தின் முக்கியமான தொகுப்புகளின் இந்த அம்சத்திற்கு உரிய இடம் அளிக்கப்படவில்லை. 1947-க்கு வழிவகுத்த ஒட்டு மொத்த நிகழ்வுகளைக் காட்சிப்படுத்துவதும், புரட்சியாளர்களின் முக்கியமான பங்களிப்பை எடுத்துரைப்பதும் இந்தப் புதிய கலைக்கூடத்தின் நோக்கமாகும். புரட்சிகர இயக்கத்திற்கு தூண்டுதலாக விளங்கிய அரசியல் மற்றும் அறிவார்ந்த பின்னணியில் இந்தப் புரட்சிகர இந்தியா கலைக்கூடம் சித்தரிக்கிறது. புரட்சிகர இயக்கத்தின் தோற்றம், புரட்சிகர தலைவர்களால் உருவாக்கப்பட்ட முக்கியமான அமைப்புகள், இந்த இயக்கத்தின் பரவலாக்கம், இந்திய தேசிய ராணுவத்தின் உருவாக்கம், கப்பற்படை எழுச்சியின் பங்களிப்பு மற்றும் பிறவற்றை இது காட்சிப்படுத்துகிறது.